Alueiden komitean päätöslauselma "Eurooppa-valmistelukunnan suosituksista"



Virallinen lehti nro C 256 , 24/10/2003 s. 0062 - 0063



Alueiden komitean päätöslauselma "Eurooppa-valmistelukunnan suosituksista" (2003/C 256/10) ALUEIDEN KOMITEA, joka A. ottaa huomioon ehdotuksen sopimukseksi Euroopan perustuslaista (CONV 820/03), jonka Eurooppa-valmistelukunnan puheenjohtaja esitteli Thessalonikissa 20. kesäkuuta 2003 kokoontuneelle Eurooppa-neuvostolle, B. ottaa huomioon 14. ja 15. joulukuuta 2001 Laekenissa kokoontuneen Eurooppa-neuvoston puheenjohtajan päätelmät ja erityisesti Laekenin julistuksen Euroopan unionin tulevaisuudesta, C. ottaa huomioon Thessalonikissa 19. ja 20. kesäkuuta 2003 kokoontuneen Eurooppa-neuvoston puheenjohtajan päätelmät, D. ottaa huomioon työvaliokuntansa 5. kesäkuuta 2003 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia aiheesta päätöslauselma, hyväksyi 2. ja 3. heinäkuuta 2003 pitämässään 50. täysistunnossa (heinäkuun 3. päivän kokouksessa) seuraavan päätöslauselman. 1. Valmistelukunnan soveltama menetelmä Alueiden komitea 1.1. Korostaa valmistelukunnan soveltaneen onnistuneesti avointa menetelmää. Sen ansiosta on voitu hyväksyä yhden kokonaisuuden muodostava teksti, joka ei enää sisällä vaihtoehtoja. Menetelmä tarjoaa myös tehokkaamman metodin hallitustenvälisten konferenssien valmistelemiseksi. Lisäksi avoin menetelmä on merkinnyt lähidemokratian edustajien kannalta huomattavaa panosta demokratian hyväksi unionissa. Komitea painottaa kuitenkin, että valm istelukunnan oikeutus olisi ollut huomattavasti vahvempi, jos AK:lla olisi ollut siinä jäsenen asema. 1.2. Ilmaisee tyytyväisyytensä ehdotukseen vakiinnuttaa menetelmän soveltaminen Euroopan perustuslakisopimusta koskevan ehdotuksen tarkistamismenettelyssä ja kehottaa hallitustenvälistä konferenssia varmistamaan alueiden komitean edustajien täysivaltaisen osallistumisen kyseiseen menettelyyn. 1.3. Katsoo, että Eurooppa-valmistelukunnan valtioiden ja hallitusten päämiehille esittämä ehdotus muodostaa perustan tulevalle sopimukselle Euroopan perustuslaista, joka hallitustenvälisen konferenssin tulee viimeistellä. 2. Eurooppa-valmistelukunnan saavutukset Alueiden komitea 2.1. On tyytyväinen Euroopan kansalaisia palvelevan perustuslain puolesta ilmaistuun yksimielisyyteen. Kyseessä on historiallinen askel Euroopan rakentamisprosessissa. 2.2. Suhtautuu myönteisesti valmistelukunnan jäsenten saavuttamaan huomattavaan edistykseen pyrkimyksissä taata entistä tarkoituksenmukaisempi toimivaltuuksien määrittely ja jako Euroopan unionissa, varmistaa unionin toimintavälineiden yksinkertaistaminen sekä vahvistaa unionin toimielinten demokraattista oikeutusta ja niiden toiminnan avoimuutta ja tehokkuutta. 2.3. Pitää näin ollen näitä uusia perustuslaillisia määräyksiä saavutuksina, jotka hallitustenvälisen konferenssin tulisi vahvistaa. 2.4. Toteaa unionin kansalaisten enemmistön suhtautuvan myönteisesti Euroopan perustuslakiin, mutta huomauttaa kuitenkin, että on tarpeellista käynnistää valistuskampanjoita perustuslain sisällöstä ja laajuudesta. edellyttää tähän liittyen voivansa osallistua kyseisiin kampanjoihin alue- ja paikallistasoa edustavien jäseniensä välityksellä. 3. Alue- ja paikallisulottuvuus EU:ssa Alueiden komitea 3.1. On tyytyväinen tunnustukseen, joka ehdotuksessa sopimukseksi Euroopan perustuslaista annetaan alue- ja paikallisviranomaisten roolille unionissa. Erityisesti seuraavat seikat ilmentävät kyseistä tunnustusta: - perusarvoille ja perusoikeuksille asetettu painoarvo, - paikallisen ja alueellisen itsehallinnon kunnioittaminen, - kulttuurisen ja kielellisen monimuotoisuuden tunnustaminen, - alueellisen yhteenkuuluvuuden lisääminen yhdeksi unionin tavoitteista, - lähidemokratian merkityksen tunnustaminen unionissa, - läheisyysperiaatteen uusi määritelmä, - alueiden komitean kutsuminen osallistumaan läheisyys- ja suhteellisuusperiaatteiden soveltamisen jälkikäteisvalvontaan, - alueiden komitealle myönnettävä kanneoikeus tuomioistuimeen komitean oikeuksien puolustamiseksi, - alueiden komitean jäsenten toimikauden pidentäminen neljästä vuodesta viiteen vuoteen. 3.2. Suhtautuu erittäin myönteisesti Euroopan parlamentin ja komission institutionaalisen ja poliittisen roolin vahvistamista koskeviin ehdotuksiin ja vaatii, että samassa unionin demokraattisen edustavuuden lujittamisen hengessä alueiden komitea tunnustettaisiin unionin toimielimeksi sopimuksen IV osaston II luvussa. Tunnustaminen ei millään tavalla loukkaisi unionin toimielinrakennetta. 3.3. Vaatii unionissa edustamansa demokraattisen oikeutuksen perusteella, että komitea tunnustetaan nimenomaisesti edustuksellisen demokratian ilmentymäksi. 3.4. Kehottaa vahvistamaan nykyistä neuvoa-antavaa tehtäväänsä horisontaalisella lausekkeella, jossa säädetään, että AK:ta on kuultava jaetun toimivallan kysymyksissä, talous- ja työllisyyspolitiikan koordinaatioon liittyvissä toimenpiteissä sekä tuki-, koordinaatio- tai täydentäviä toimia koskevissa kysymyksissä. 3.5. Vaatii, että seuraavat valmistelukunnassa vaikuttaneiden komitean edustajien ehdotukset otetaan huomioon: - toimielinaseman ja nykyistä neuvoa-antavaa tehtävää suuremman toimivallan myöntäminen alueiden komitealle, - alueiden komitean osallistuminen läheisyys- ja suhteellisuusperiaatteiden soveltamista koskevaan ennakkotarkastusmekanismiin, - oikeusperustan luominen rajanylittävälle ja alueidenväliselle yhteistyölle, - komitean osallistumisen laajentaminen koskemaan kaikkia aloja, joilla täytäntöönpano kuuluu alue- ja paikallishallinnon tehtäviin. 3.6. Pyytää näin ollen hallitustenvälisen konferenssin jäseniä tarkastelemaan ehdotuksia uudelleen myönteisemmässä hengessä sekä valmistelukunnan jäseniä ottamaan huomioon komitean muutosehdotukset, jotka se on tehnyt Euroopan perustuslakisopimusta koskevan ehdotuksen III ja IV osaan. korostaa erityisesti, että valmistelukunnan työskentelyssä on tullut esille erittäin laaja yksimielisyys tarpeesta laatia oikeusperusta rajatylittävälle ja alueidenväliselle yhteistyölle, joilla on Euroopan integroitumisen alusta lukien ollut keskeinen rooli sisärajattoman Euroopan unionin asteittaisessa muodostamisessa. 3.7. Pyytää valtion- ja hallitusten päämiehiä kutsumaan myös AK:n hallitustenvälisen konferenssin työskentelyyn. 3.8. Kannustaa jäsenvaltioita ottamaan alue- ja paikallisviranomaisiaan hallitustenväliseen konferenssiin osallistuviin valtuuskuntiinsa. 3.9. Antaa tunnustusta omien edustajiensa sitoutuneisuudelle ja aktiivisuudelle alue- ja paikallisviranomaisten edustajina valmistelukunnan toiminnassa. 3.10. Kehottaa puheenjohtajaansa toimittamaan tämän päätöslauselman Eurooppa-neuvoston puheenjohtajalle, Euroopan parlamentin puhemiehelle, Euroopan komission puheenjohtajille sekä Eurooppa-valmistelukunnan puheenjohtajalle. Bryssel 3. heinäkuuta 2003. Alueiden komitean puheenjohtaja Albert Bore